Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 30. septembra 2008 

Materiál číslo:  223/2008

K bodu: Správa z kontroly správnosti ročnej účtovnej závierky za rok 2007 v Kultúrnych zariadeniach Petržalky, Rovniankova č. 3, Bratislava_________

Predkladá :					Návrh uznesenia : 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka 

						b e r i e    n a     v e d o m i e 

						Správu z  kontroly správnosti ročnej 							účtovnej závierky za rok 2007
                      					v Kultúrnych zariadeniach Petržalky
                                                                       Rovniankova č. 3, Bratislava 

						 

                                                                                                   

Miestny úrad mestskej časti Bratislava-Petržalka 
útvar miestneho kontrolóra 

S p r á v a 
z kontroly správnosti ročnej účtovnej závierky za rok 2007
v Kultúrnych zariadeniach Petržalky, Rovniankova č. 3, Bratislava 

V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, s „Plánom kontrolnej činnosti útvaru miestneho kontrolóra na obdobie od 1. januára 2008 do 30. júna 2008“ schváleným uznesením Miestneho zastupiteľstva mestskej časti Bratislava-Petržalka číslo 137 dňa 18. decembra 2007 a na základe príkazu miestneho kontrolóra č. 8/2008 zo dňa 26. mája 2008 vykonali kontrolóri útvaru miestneho kontrolóra  kontrolu správnosti ročnej účtovnej závierky za rok 2007 v Kultúrnych zariadeniach Petržalky, Rovniankova č. 3, Bratislava  v čase od 28. mája 2008 do 23. júna 2008. 
Cieľom kontroly bolo zistiť správnosť vyhotovenia ročnej účtovnej závierky za rok 2007 v súlade s príslušnými ustanoveniami zákona č. 431/2002 Z.z., o účtovníctve v znení neskorších zmien a doplnkov a ďalších súvisiacich predpisov. 

I.	Kontrola doúčtovania účtovných prípadov roka 2007
Podrobnou kontrolou knihy dodávateľských  faktúr vedenej v roku 2007 a interných účtovných dokladov za mesiac december 2007 bolo zistené, že všetky položky týkajúce sa roka 2007 zapísané v knihe dodávateľských faktúr boli zaúčtované v decembri 2007 interným účtovným dokladom číslo 153 dňa 9. januára 2008. 
Spotreba materiálu za mesiac december 2007 bola zaúčtovaná interným účtovným dokladom číslo 146 dňa 4. januára 2008.
V zmysle uznesenia Miestneho zastupiteľstva mestskej časti Bratislava-Petržalka číslo 130 zo dňa 18.12.2007 bol uskutočnený interným dokladom číslo 143 odpis nevymožiteľných pohľadávok v čiastke 83.523,80 Sk. Súčasne sa uvedeným dokladom odpísali pohľadávky:
-   EURO TIP, s.r.o. Bratislava, neuhradený úrok z omeškania        	832,50 Sk
-   MOVINO, a.s. Veľký Krtíš, neuhradený poplatok z omeškania             758,10 Sk
-   MOVINO, a.s. Veľký Krtíš, neuhradené poplatky z omeškania	         1.576,20 Sk	  
                                                                            v celkovej čiastke           3.166,80 Sk 
Nakoľko sa tieto dlžné sumy nepodarilo vymôcť ani exekučným konaním, po prerokovaní v škodovej komisii  a súhlasnom stanovisku riaditeľa boli odpísané i tieto nevymožiteľné pohľadávky do nákladov organizácie.   
Interným účtovným dokladom číslo 144 zo dňa 04.01.2008 bol zaúčtovaný predpis hrubých miezd a s nimi súvisiacich odvodov za mesiac december 2007.
Ďalej bolo zistené, že v zmysle ustanovení § 26 ods. 3 zákona NR SR č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších zmien a doplnkov, finančné prostriedky na výplatu miezd za mesiac december a s nimi súvisiacich odvodov v čiastke 2.330.740.- Sk boli prevedené na účet osobitných prostriedkov (depozitný účet) na ich uhradenie v januári 2008.  

V súvislosti s kontrolou zostatku na účte 331 – Zamestnanci k 31.12.2007 a prevodom finančných prostriedkov na výplatu miezd za mesiac december 2007 bolo zistené, že priložené podklady nespĺňajú náležitosti účtovného dokladu v zmysle ustanovenia § 10 ods. 1 zákona č. 431/2002 Z.z. o účtovníctve.      

II. Kontrola vecnej správnosti účtovníctva – inventarizácia majetku a záväzkov ku dňu 31.12.2007

Na vykonanie príkazu starostu Mestskej časti Bratislava-Petržalka č. 14/2007 vydal riaditeľ Kultúrnych zariadení Petržalky dňa 28.11.2007 Príkaz riaditeľa 5/2007, na vykonanie inventarizácie nehnuteľného majetku, dlhodobého nehmotného majetku, pokladničnej hotovosti, zostatkov na účtoch, cenín, pohľadávok a záväzkov. V predmetnom príkaze boli ustanovené čiastkové inventarizačné komisie zodpovedné za vykonanie inventarizácie a ústredná inventarizačná komisia.  
Kontrolou dokladov vykonanej inventarizácie bolo zistené, že jednotlivé čiastkové inventarizačné komisie vyhotovili o stavoch zistených inventarizáciou zápisy, avšak inventúrne súpisy overujúce preukázateľnosť účtovníctva v zmysle ustanovení § 30 
ods. 2 zákona 431/2002 Z.z. o účtovníctve neboli vyhotovené. 
Ďalej bolo zistené, že zostatok pohonných hmôt nachádzajúci sa v nádržiach služobných motorových vozidiel v celkovej čiastke 7.229,50 Sk nie je uvedený v účtovníctve. 
Porovnaním údajov zostatkov príslušných účtov majetku, pohľadávok a záväzkov vykázaných v účtovníctve s údajmi zistenými inventarizáciou bolo zistené, že tieto sú totožné, až na zistený rozdiel 100,- Sk (chýbajúce vstupenky) v M-Klube.   
Zistený inventarizačný rozdiel bol zaúčtovaný ako pohľadávka voči hmotne zodpovednému zamestnancovi. 
Podrobnou kontrolou inventarizácie pohľadávok ku dňu 31.12.2007 bolo zistené, že z celkového zostatku vo výške 322.770,81 Sk je 20 pohľadávok v čiastke 234.862,31 Sk po lehote splatnosti. Tieto pohľadávky sú v rôznom štádiu vybavovania (upomienky, právne vymáhanie). Dokladová inventarizácia pohľadávok nebola inventarizačnou komisiou vykonaná. 
Pri kontrole pokladničných dokladov vyhotovených v mesiaci december 2007 a inventarizovaní pokladničnej hotovosti k 31.12.2007 bolo zistené, že v roku 2007 nebola uskutočňovaná inventarizácia pokladničnej hotovosti. V zmysle ustanovenia § 29 ods. 3 zákona č. 431/2002 Z.z. o účtovníctve peňažné prostriedky v hotovosti musí účtovná jednotka inventarizovať najmenej štyrikrát za účtovné obdobie. 

III.	Zostavenie účtovnej závierky 
Pri kontrole zostavenie účtovnej závierky k 31.12.2007 bolo zistené, že Kultúrne zariadenia Petržalky v zmysle ustanovení § 6 ods. 5 zákona č. 431/2002 Z.z. o účtovníctve, po uskutočnení všetkých súvisiacich účtovných operácií (doúčtovanie všetkých účtovných prípadov roka 2007, zavretie súvahových účtov, uzavretie účtovných kníh) vyhotovili riadnu účtovnú závierku a ako jej súčasť účtovné výkazy: 
-	Súvaha Uč ROPO SFOV 1-01 vyhotovená k 31.12.2007
-	Výkaz ziskov a strát Uč ROPO SFOV 2-01 k 31.12.2007
-	Výkaz o plnení rozpočtu Fin SAM 2-04 zostavený k 31.12.2007 
-	Poznámky k účtovnej závierke k 31.12.2007.
Uvedené výkazy potvrdzujú, že účtovná závierka za rok 2007 v Kultúrnych zariadeniach Petržalky bola vykonaná. 

V súvislosti s vykonanou kontrolou správnosti ročnej účtovnej závierky k 31.12.2007 bolo zistené, že v decembri 2007 Kultúrne zariadenia Petržalky požiadali o zvýšenie rozpočtu na úhradu prevádzkových nákladov. Miestne zastupiteľstvo mestskej časti Bratislava-Petržalka uznesením č. 126 dňa 18. decembra 2008 žiadosť schválilo a rozpočet KZP bol zvýšený o 314.000.- Sk. 
Dňa 14.12. 2007 na základe písomnej žiadosti riaditeľa organizácie starosta Mestskej časti Bratislava-Petržalka odsúhlasil medzipoložkový presun finančných prostriedkov upraveného rozpočtu roku 2007 v čiastke 292.000.- Sk, a to presunom zo mzdových prostriedkov na úhradu prevádzkových výdavkov. 
K 31.12.2007 z odsúhlasenej sumy bolo na prevádzkové výdavky použitých iba 200.000,- Sk a 86.000,- Sk sa použilo na vyplatenie koncoročných odmien zamestnancom. Na takúto realizáciu použitia finančných prostriedkov schváleného medzipoložkového presunu nebol vydaný písomný súhlas.  
I napriek odsúhlasenému navýšeniu finančných prostriedkov na úhradu prevádzkových nákladov a medzipoložkovému presunu k 31.12.2007 bol prekročený záväzný ukazovateľ upraveného rozpočtu v čerpaní mzdových prostriedkov na položke príplatky o 26.309,- Sk a na položke odmeny o 108.775,- Sk. 

Pri kontrole správnosti ročnej účtovnej závierky za rok 2007 v Kultúrnych zariadeniach Petržalky boli zistené nedostatky:
-	nedodržanie ustanovení § 10 zákona č. 431/2002 Z.z. o účtovníctve (mzdy za 12/2007) 
-	nedôsledne a neúplne vykonaná inventarizácia k 31.12.2007
-	nedodržanie ustanovení § 30 zákona č. 431/2002 Z.z. (chýbajúce inventúrne súpisy, nezaúčtovaný stav pohonných hmôt)
-	nedodržanie ustanovenia § 29 ods. 3 zákona č. 431/2002 Z. z. o účtovníctve (inventarizácia peňažných prostriedkov v hotovosti najmenej štyrikrát za účtovné obdobie)
-	nevykonanie dokladovej inventarizácie pohľadávok a záväzkov
-	realizácia medzipoložkového presunu finančných prostriedkov v čiastke 92.000,- Sk bez písomného odsúhlasenia 
-	nedodržanie záväzného ukazovateľa - položka mzdové prostriedky.  

Z predmetnej kontroly bol vyhotovený protokol, ktorého prerokovanie sa uskutočnilo dňa 30. júna 2008. V zmysle záverov prerokovania prijal riaditeľ Kultúrnych zariadení Petržalky päť opatrení na nápravu a odstránenie nedostatkov zistených pri výkone kontroly. 
Plnenie prijatých opatrení bude predmetom osobitnej kontroly, po uplynutí termínov odstránenia nedostatkov, stanovených riaditeľom Kultúrnych zariadení Petržalky.